**ŠTATÚT**

**Medzirezortnej komisie pre výber, hodnotenie a finančnú podporu**

**environmentálnych projektov**

**Ministerstva školstva, vedy, výskumu a športu Slovenskej republiky**

**Čl. 1**

**Úvodné ustanovenie**

Tento štatút upravuje podrobnosti o činnosti a zložení medzirezortnej komisie pre výber, hodnotenie a finančnú podporu environmentálnych projektov Ministerstva školstva, vedy, výskumu a športu Slovenskej republiky (ďalej len „komisia“).

**Čl. 2**

**Pôsobnosť komisie**

(1) Komisia je poradný a odborný orgán ministra školstva, vedy, výskumu a športu Slovenskej republiky (ďalej len „minister“) pre výber, hodnotenie a finančnú podporu projektov v oblasti environmentálnej výchovy a vzdelávania vo vzťahu k žiakom, pedagogickým zamestnancom, odborným zamestnancom a ostatným zamestnancom základných škôl a stredných škôl iniciovaných Ministerstvom školstva, vedy, výskumu a športu Slovenskej republiky (ďalej len „ministerstvo“) v určených tematických oblastiach.

(2) Komisia v rámci svojej pôsobnosti zabezpečuje výber, hodnotenie a návrh na finančnú podporu environmentálnych projektov v súlade s vyhlásenými podmienkami výzvy na podávanie žiadostí o financovanie environmentálneho projektu.

(3) Environmentálne projekty sú financované z účelovo vyčlenených finančných prostriedkov štátneho rozpočtu ministerstva.

(4) Tematické oblasti pre výber environmentálnych projektov určuje ministerstvo a vychádzajú z koncepcie pre environmentálnu výchovu a vzdelávanie v oblasti regionálneho školstva.

(5) Komisia

a) odporúča tematické oblasti pre podporované projekty v nadväznosti na dlhodobé zámery ministerstva v oblasti rozvoja environmentálnej výchovy a vzdelávania,

b) prerokúva predložené environmentálne projekty, uskutočňuje výber environmentálnych projektov a zostavuje ich poradie na základe hodnotenia členmi komisie a vypracúva návrhy na pridelenie finančných prostriedkov vybraným environmentálnym projektom a tieto predkladá na realizáciu ministerstvu,

c) vypracúva stanoviská k podaným sťažnostiam na hodnotenie a financovanie environmentálnych projektov a predkladá ich ministerstvu,

d) podáva ministrovi návrhy na vymenovanie a odvolanie členov komisie.

**Čl. 3**

**Zloženie komisie**

(1) Komisia má osem členov vrátane predsedu komisie.

(2) Členmi komisie sú

1. zamestnanec sekcie ministerstva, ktorá má v  pôsobnosti stredné š koly (ďalej len „sekcia“), ktorý vykonáva funkciu predsedu komisie,
2. rozpočtár sekcie,
3. zamestnanec Ministerstva životného prostredia Slovenskej republiky,
4. dvaja zamestnanci organizácie zriadenej ministerstvom na plnenie úloh v oblasti profesijného rozvoja pedagogických zamestnancov a odborných zamestnancov,
5. zamestnanec Slovenskej agentúry životného prostredia,
6. dvaja zástupcovia mimovládnych neziskových organizácií s environmentálnou problematikou.

(3) Predsedu komisie a člena komisie podľa odseku 2 písm. b) vymenúva a odvoláva minister

na návrh generálneho riaditeľa sekcie. Členov komisie podľa odseku 2 písm. c) až f)

vymenúva a odvoláva minister na návrh predsedu komisie.

(4) Tajomníkom komisie je zamestnanec sekcie určený generálnym riaditeľom sekcie.

Tajomník komisie nie je členom komisie.

(5) Funkčné obdobie člena komisie sú tri roky. Člen komisie môže byť vymenovaný aj

opakovane.

(6) Členstvo v komisii zaniká

a) ukončením činnosti komisie,

b) doručením písomného oznámenia predsedovi komisie o vzdaní sa členstva

v komisii alebo dňom uvedeným v tomto oznámení,

c) skončením pracovnoprávneho vzťahu, štátnozamestnaneckého pomeru alebo obdobného vzťahu s organizáciou, ktorá člena komisie navrhla,

d) obmedzením spôsobilosti člena komisie na právne úkony,

e) odvolaním,

f) smrťou člena komisie alebo vyhlásením člena komisie za mŕtveho.

(7) Po zániku členstva v komisii podľa odseku 6 minister bezodkladne vymenuje nového

člena komisie.

(8) Minister člena komisie odvolá

a) ak si člen komisie neplní riadne svoje povinnosti,

b) ak člen komisie má neospravedlnenú neúčasť na viac ako dvoch po sebe nasledujúcich zasadnutiach komisie,

c) ak člen komisie poruší povinnosť mlčanlivosti,

d) na návrh organizácie, ktorá člena komisie navrhla,

e) na návrh predsedu komisie aj bez udania dôvodu.

(9 Členstvo v komisii je nezastupiteľné. Členovia komisie majú právo na odmenu za

hodnotenie projektov vrátane návrhov na pridelenie finančných prostriedkov na základe

dohôd o práci vykonávanej mimo služobného/pracovného pomeru.

**Čl. 4**

**Predseda komisie, členovia komisie a tajomník komisie**

1. Predseda komisie
2. zodpovedá za činnosť komisie,
3. vedie zasadnutia komisie,
4. zodpovedá za kvalitu práce komisie a objektívnosť pri posudzovaní návrhov predložených projektov,
5. schvaľuje a podpisuje zápisnicu zo zasadnutia komisie,
6. predkladá návrhy komisie na schválenie generálnemu riaditeľovi sekcie a ministrovi.
7. Tajomník komisie
8. zabezpečuje technicko-administratívne a organizačné zabezpečenie činnosti komisie,
9. zabezpečuje podklady členom komisie ku zasadnutiu komisie,
10. zasiela členom komisie a prizvaným osobám pozvánky a program zasadnutia komisie najmenej sedem pracovných dní pred termínom zasadnutia komisie,
11. zúčastňuje sa na zasadnutí komisie,
12. vyhotovuje návrh zápisnice zo zasadnutia komisie,
13. vyhotovuje návrh uznesení,
14. predkladá ministrovi návrhy na zmenu v zložení komisie od organizácií podľa článku 3 ods. 2 písm. c) až f),
15. vedie agendu komisie,
16. Člen komisie má právo predkladať návrhy, ktoré sa dotýkajú environmentálnej problematiky a aktivít žiakov základných škôl a stredných škôl a žiadať, aby sa o nich rokovalo na najbližšom zasadnutí komisie.
17. Člen komisie je povinný zachovávať mlčanlivosť o všetkých skutočnostiach, ktorých zverejnením by mohol spôsobiť majetkovú ujmu alebo nemajetkovú ujmu predkladateľom projektu.
18. Materiály predložené členom komisie a dokumenty súvisiace sú neverejné.

**Čl. 5**

**Zasadnutie komisie**

1. Zasadnutie komisie zvoláva predseda komisie v spolupráci s tajomníkom komisie najmenej dvakrát do roka. Ak o to požiada aspoň polovica členov komisie, je povinný predseda komisie do jedného mesiaca od doručenia žiadosti zvolať mimoriadne zasadnutie komisie.
2. Komisia prijíma svoje závery formou uznesenia. Uznesenie je prijaté, ak za jeho prijatie hlasuje nadpolovičná väčšina prítomných členov komisie. .Komisia je uznášaniaschopná, ak je na jej zasadnutí prítomná nadpolovičná väčšina z celkového počtu členov komisie. Na prijatie uznesenia je potrebný súhlas nadpolovičnej väčšiny prítomných členov komisie. Pri rovnosti hlasov je rozhodujúci hlas predsedu komisie.
3. Zo zasadnutia komisie vyhotoví tajomník komisie návrh zápisnice.

V zápisnici zo zasadnutia komisie sa uvádzajú

a) dátum a miesto zasadnutia komisie,

b) zoznam prítomných členov komisie,

c) zoznam neprítomných členov komisie,

d) program a priebeh zasadnutia komisie,

e) uznesenia komisie,

f) príloha, ktorú tvorí

* + - 1. zoznam žiadateľov a názvy posudzovaných projektov,
      2. výsledky hlasovania.

1. V odôvodnených prípadoch na základe rozhodnutia predsedu komisie môžu členovia komisie vyjadriť svoje stanovisko hlasovaním elektronickou formou. Pri hlasovaní elektronickou formou tajomník komisie zašle v elektronickej forme členom komisie podklady k zasadnutiu komisie. Členovia komisie svoje vyjadrenia zasielajú elektronicky na adresu určenú tajomníkom komisie a v lehote určenej predsedom komisie. Uznesenie je prijaté elektronickou formou, ak nadpolovičná väčšina všetkých členov komisie v lehote zaslala súhlas s predloženým návrhom.
2. Po ukončení hlasovania elektronickou formou tajomník komisie vyhodnotí výsledky hlasovania, o hlasovaní vypracuje záznam, ktorý predkladá na schválenie predsedovi komisie. Zápisnica o výsledku hlasovania elektronickou formou doručí tajomník komisie jej členom bezodkladne, najneskôr do troch pracovných dní odo dňa jeho schválenia.

(6) V zápisnici z hlasovania elektronickou formou sa uvádzajú

a) zoznam členov komisie, ktorí sa zúčastnili hlasovania,

b)zoznam členov komisie, ktorí sa nezúčastnili hlasovania,

c) skutočnosti uvedené v odseku 3 písm. e) a f).

(7) Zápisnica zo zasadnutia komisie spolu s prezenčnou listinou je súčasťou dokumentácie  
 komisie.

**Čl. 6**

**Záverečné ustanovenia**

1. Činnosť komisie finančne, organizačne, materiálne a  administratívne zabezpečuje ministerstvo v rámci rozpočtu sekcie.
2. Zmeny a doplnenia tohto štatútu sa vykonávajú príkazom ministra.

**Obsah**

**ŠTATÚT Medzirezortnej komisie pre výber, hodnotenie a finančnú**

**podporu environmentálnych projektov Ministerstva školstva, vedy,**

**výskumu a športu Slovenskej republiky**

Čl. 1 Úvodné ustanovenia

Čl. 2 Pôsobnosť komisie

Čl. 3 Zloženie komisie

Čl. 4 Predseda komisie, členovia komisie a tajomník komisie  
 Čl. 5 Zasadnutie komisie   
 Čl. 6 Záverečné ustanovenia